Zajac, Pavol, poslanec NR SR (2014-02-06):
Vážená pani predsedajúca, vážené dámy a páni, dovoľte mi, aby som vystúpil k odpovedi č. 29 od pána ministra dopravy Jána Počiatka. Na úvod mi ešte nedá, aby som neokomentoval jeho odpoveď pri otázkach ohľadom Kurimian. Pán minister, ja si vyprosujem, aby ste poslanca Národnej rady, ktorý má kontrolnú činnosť a legislatívnu činnosť, ale hlavne kontrolnú činnosť voči vláde, nazývali vševedkom. Ja som si nedovolil označiť, kto je vinný alebo nie je vinný, kto môže za pád v Kurimanoch. Ja som povedal... (Reakcie z pléna.) Ja som povedal, že politická zodpovednosť mala byť vyvodená ku tragédii v Kurimanoch. A poukazoval som na Lotyšsko, kde odstúpil premiér po páde obchodného domu. A poukazoval som na to, že pán premiér Robert Fico s pánom Kaliňákom tri týždne po brutálnom prepadnutí Hedvigy Malinovej si dovolili vyriecť rozsudok nad ňou a povedať, že sa skutok nestal a klamala. Dajte si to do súvisu a pochopíte, o čom som hovoril. Teraz k samotnej odpovedi. Dámy a páni, keď som v máji minulého roku na tlačovej konferencii oznámil verejnosti a občanom, že pre Slovenskú správu ciest ide obstarávať zákazky z európskych fondov za 200 miliónov eur súkromná firma z Banskej Bystrice, ktorá sa volá SQM, tak na druhý deň pán minister zareagoval tak, akoby pán minister zareagovať mal. A povedal, že túto mandátnu zmluvu s touto súkromnou firmou dal zrušiť, pretože Slovenská správa ciest ako štátna rozpočtová organizácia má niekoľko desiatok ľudí, ktorí vedia obstarávať a robili to aj v minulosti a budú to robiť aj v budúcnosti a nie je dôvod na to, aby súkromná firma obstarávala tieto eurofondy. Takže na druhý deň bolo hneď povedané, že sa táto mandátna zmluva zruší. A čo sa stalo? Táto súkromná firma tri zákazky z týchto štrnástich, tri zákazky následne predsa len obstarávala. Tak som sa vo svojej interpelácii pýtal, či už neplatí táto výpoveď zmluvy z 5. júna 2013, ktorou Slovenská správa ciest zrušila zmluvu s touto súkromnou firmou. Mimochodom, jedna zo zákaziek, cesta č. I/50 Ružová osada je za 6,6 mil., predpokladanú čiastku. A zákazky cesta č. 1/66 Brezno – obchvat a č. I/66 Polomka – bodová závada, tieto dve zákazky sú v predpokladanej hodnote 36 mil. eur. Odpoveď ministerstva dopravy, pána ministra bola, stručne to poviem, že teda Slovenská správa ciest vypovedala túto zmluvu 5. 6., ale jej platnosť bola až do 30. 9. a akékoľvek aktivity ukončené po tomto termíne sú vlastnou iniciatívou súkromnej spoločnosti. Tieto aktivity neboli uskutočnené na žiadosť Slovenskej správy ciest, ktorá sa o nich dozvedela až následne. Slovenská správa ciest v novembri upozornila súkromnú firmu SQM, že teda tieto obstarávania robí bez akéhokoľvek podkladu právneho a bez toho, aby o tom Slovenská správa ciest vedela. Dámy a páni, žijeme na Slovensku, súkromná firma aby obstarávala pre štátnu rozpočtovú organizáciu takéto objemy zákaziek bez toho, aby to tá firma vedela, to čo mi píše pán minister takéto nezmysly? Ja vám poviem, ako to v skutočnosti bolo. Zajac to vytiahol na tlačovke, no tak to museli zrušiť. A keďže to trošku utíchlo, tak tri zákazôčky si predsa len budeme obstarávať, veď pri verejnom obstarávaní veľmi záleží na tom, kto obstaráva, pretože kto obstaráva, dokáže do tých podmienok namontovať také podmienky, aby vyhral ten, kto má vyhrať, a aby vyhral ešte aj s cenou, ktorá bude čo najvyššia. Takže potichu sa obstarávalo ďalej. Ale pán poslanec Zajac to, teda ja som to interpeloval v decembri. Viete, kedy sa zrušila zákazka na tú Ružovú osadu? 16. januára 2014. Keď som v decembri interpeloval, tak všetci boli nervózni na ministerstve dopravy, pobehovali tam a hovorili, čo to je zač, ten poslanec Zajac, prečo nám nedá pokoj, prečo si tu nemôžeme takto potichučky obstarávať. Dámy a páni, musím vám povedať, že táto súkromná firma SQM, ktorá pred dvoma rokmi ešte netušila, čo je to obstarávať cestnú infraštruktúru z eurofondov, nič také predtým nerobila, v súčasnosti obstaráva štyri zákazky pre Banskobystrický samosprávny kraj v objeme 15,3 mil. eur, šesť zákaziek pre Košický samosprávny kraj v objeme 19,8 mil. eur. A pre Prešovský samosprávny kraj spustila obstarávanie 12. novembra 2013, tri dni po VÚC-karskych voľbách sedem zákaziek v objeme 7,5 mil. eur. Prečo táto firma je taká úspešná? Najskôr na Slovenskej správe ciest, tam to teda najprv nevyšlo. Potom niečo skúsili, ale na tých samosprávnych krajoch, kde boli, a v Košiciach, Prešove ešte sú smerácki župani, tak tam sa im podarilo byť úspešní. Prečo to obstarávajú, všetci novinári sa pýtajú: (Niektorí sledujú túto kauzu.) Kto je za tou spoločnosťou? Čo to je za firma SQM z Banskej Bystrice, že je taká úspešná? Aj vrabce už si čvrlikajú po chodbách Národnej rady, že je za tým pán Výboh, človek s ktorým sa Robert Fico vo vážnych politických rozhodnutiach radí. Nevieme tam dokázať priame prepojenie, ale to, ako je táto firma úspešná, aby mohla obstarávať, aby tým správnym mohla vybrať a aby to bolo aj za správnu cenu. O chvíľu sa dozvieme, keď tieto zákazky budú ukončené aj v tých samosprávnych krajoch, za koľkože to bolo obstarané, pretože, dámy a páni, aj samosprávne kraje si vedia takéto zákazky obstarávať a v minulosti si ich obstarávali a dokázali ich predpokladanú cenu stlačiť niekedy aj na 60 %. Doba je zlá, stavebné firmy chcú zákazky. Takže sú ochotné robiť aj za nižšie ceny. Budeme zvedaví a budeme sledovať, ako skončia aj tieto zákazky v Košiciach, Prešove, Banskej Bystrici. Takže na záver mi dovoľte povedať, že žiadam Národnú radu, aby hlasovala o mojej nespokojnosti s touto odpoveďou. Ďakujem za pozornosť.